Ons hoort voorwaar in God se hand | Netwerk24
Ons hoort voorwaar in God se hand
Deur Dr. Hannes De Kock 28 Julie 2021 06:30
'n Seuntjie wat 'n mooi, klein bootjie gebou het, het op 'n dag besluit om dit in die stroompie naby sy huis te gaan toets.
Hy het nog so gesit en kyk hoe sy bootjie op die water vaar, toe 'n stroom dit buite sy bereik laat wegdryf. Die seuntjie was baie hartseer. Hy kon sy bootjie, wat hy so mooi gemaak het, self gemaak het, net mooi nêrens kry nie.
Op 'n dag stap die seuntjie by 'n winkel met tweedehandse ware verby, en tot sy stomme verbasing merk hy die einste bootjie in die vensteruitstalling op. Hy gaan dadelik in en vra dat die winkelier dit aan hom moet gee.
Die man agter die toonbank weier egter.
"Dit is nou myne – ek het dit gekry, so jy sal dit by my moet koop. Jy kan dit net kry as jy daarvoor betaal."
Die seuntjie gaan huis toe, maak sy spaarbussie oop en kry al die geld bymekaar wat die winkelier vir die bootjie wil hê. Toe die bootjie weer in sy hand is, hou hy dit trots voor hom uit en sê met 'n groot glimlag: "Nou is jy dubbel myne. Eers het ek jou gemaak, en toe het ek jou gekoop – die volle prys betaal."
God het ons ook gemaak (Genesis 1:26) en gekoop (1 Korintiërs 6:20). Ons is dubbel en dwars die Here s'n.